CELEX: 32016R1313
Language: mt
Date: 2016-08-01 00:00:00
Title: Regolament ta' Implimentazzjoni tal-Kummissjoni (UE) 2016/1313 tal-1 ta' Awwissu 2016 li jemenda r-Regolament ta' Implimentazzjoni (UE) Nru 540/2011 fir-rigward tal-kundizzjonijiet għall-approvazzjoni tas-sustanza attiva glifosat (Test b'rilevanza għaż-ŻEE)

2.8.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 208/1
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/1313
   tal-1 ta' Awwissu 2016
   li jemenda r-Regolament ta' Implimentazzjoni (UE) Nru 540/2011 fir-rigward tal-kundizzjonijiet għall-approvazzjoni tas-sustanza attiva glifosat
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b'mod partikolari l-ewwel alternattiva tal-Artikolu 21(3) tiegħu,
   Billi:
   
               (1)
            
            
               Is-sustanza attiva ġiet inkluża fl-Anness I tad-Direttiva tal-Kunsill 91/414/KEE (2) permezz tad-Direttiva tal-Kummissjoni 2001/99/KE (3).
            
         
               (2)
            
            
               Is-sustanzi attivi inklużi fl-Anness I tad-Direttiva 91/414/KEE jitqiesu li ġew approvati skont ir-Regolament (KE) Nru 1107/2009 u huma elenkati fil-Parti A tal-Anness tar-Regolament ta' Implimentazzjoni tal-Kummissjoni (UE) Nru 540/2011 (4).
            
         
               (3)
            
            
               L-approvazzjoni tas-sustanza attiva glifosat, kif stipulat fl-Anness tar-Regolament ta' Implimentazzjoni (UE) Nru 540/2011 tiskadi 6 xhur mid-data li tasal l-opinjoni tal-Kumitat għall-Istima tar-Riskji tal-Aġenzija Ewropea għas-Sustanzi Kimiċi għand il-Kummissjoni jew il-31 ta' Diċembru 2017, liema tiġi l-ewwel.
            
         
               (4)
            
            
               Fit-30 ta' Ottubru 2015 (5), l-Awtorità Ewropea dwar is-Sigurtà fl-Ikel (minn hawn 'il quddiem “l-Awtorità”) ikkomunikat lill-Kummissjoni d-dikjarazzjoni tagħha dwar il-valutazzjoni tat-tossikoloġija ta' POE-tallowamine (Nru CAS 61791-26-2), sustanza li tintuża frekwentament bħala koformulant fil-prodotti għall-protezzjoni tal-pjanti li fihom il-glifosat. Fi tqabbil mal-glifosat ikkonkludiet li, fuq il-punti aħħarin kollha investigati, ġiet osservata tossiċità sinifikanti ta' POE-tallowamine. Kien hemm aċċenn għal tħassib ieħor fir-rigward tal-potenzjal ta' POE-tallowamine li jkollu effett negattiv fuq is-saħħa tal-bniedem meta jintuża fi prodotti għall-protezzjoni tal-pjanti li fihom il-glifosat. L-Awtorità kkunsidrat ukoll li spjegazzjoni probabbli għad-dejta medika fil-bnedmin għall-prodotti għall-protezzjoni tal-pjanti li fihom il-glifosat hija li t-tossiċità hija xprunata l-iktar mill-komponent ta' POE-tallowamine tal-formulazzjoni.
            
         
               (5)
            
            
               B'konformità mad-Direttiva 2009/128/KE tal-Parlament Ewropew u tal-Kunsill (6) flimkien mal-Artikolu 55 tar-Regolament (KE) Nru 1107/2009, l-Istati Membri għandhom iħeġġu l-iżvilupp u l-implimentazzjoni ta' ġestjoni integrata tal-organiżmi ta' ħsara u approċċi jew tekniki alternattivi biex inaqqsu d-dipendenza tagħhom fuq l-użu tal-pestiċidi. Minħabba l-fatt li l-prodotti għall-protezzjoni tal-pjanti li fihom il-glifosat jintużaw ħafna għal applikazzjonijiet mhux agrikoli, l-Istati Membri għandhom jiżguraw li l-użu tal-prodotti għall-protezzjoni tal-pjanti li fihom il-glifosat jiġi minimizzat jew ipprojbit f'żoni bħal parks u ġonna pubbliċi, f'postijiet tal-isport u tar-rekreazzjoni, fil-btieħi tal-iskejjel u fiż-żoni tal-logħob tat-tfal u fil-qrib ta' faċilitajiet tal-kura tas-saħħa.
            
         
               (6)
            
            
               Il-prodotti għall-protezzjoni tal-pjanti li fihom il-glifosat jintużaw ukoll għal applikazzjonijiet ta' qabel il-ħsad. F'ċerti sitwazzjonijiet l-użi ta' qabel il-ħsad għall-kontroll jew għall-prevenzjoni kontra t-tkabbir mhux mixtieq tal-ħaxix ħażin, huma konformi ma' prattiċi agrikoli tajbin. Madankollu jidher li l-prodotti għall-protezzjoni tal-pjanti li fihom il-glifosat jintużaw ukoll bl-intenzjoni li jiġi kkontrollat il-mument li fih isir il-ħsad jew biex jiġi ottimizzat it-tidris, għalkemm dawn l-użi ma jistgħux jitqiesu bħala prattiċi agrikoli tajbin. Użi ta' dan it-tip għalhekk jistgħu ma jkunux konformi mad-dispożizzjonijiet tal-Artikolu 55 tar-Regolament (KE) Nru 1107/2009. L-Istati Membri għandhom għalhekk jagħtu attenzjoni partikolari lill-konformità tal-użi ta' qabel il-ħsad ma' prattiċi agrikoli tajbin meta jawtorizzaw il-prodott għall-protezzjoni tal-pjanti.
            
         
               (7)
            
            
               Il-Kummissjoni stiednet lin-notifikaturi jissottomettu l-kummenti tagħhom.
            
         
               (8)
            
            
               Fid-dawl tal-għarfien xjentifiku u tekniku preżenti jixraq li jiġu emendati l-kundizzjonijiet tal-użu tas-sustanza attiva b'mod partikolari billi l-koformulant POE-tallowamine (Nru CAS 61791-26-2) jiġi eskluż mill-użu fil-prodotti għall-protezzjoni tal-pjanti li fihom il-glifosat.
            
         
               (9)
            
            
               Ir-Regolament ta' Implimentazzjoni (UE) Nru 540/2011 għandu jiġi emendat skont dan.
            
         
               (10)
            
            
               B'konformità mal-Artikolu 27(2) tar-Regolament (KE) Nru 1107/2009, għandha tiġi stabbilita lista ta' koformulanti li mhumiex aċċettati għall-inklużjoni fi prodotti għall-protezzjoni tal-pjanti. Il-Kummissjoni, l-Awtorità u l-Istati Membri bdew jaħdmu fuq l-istabbiliment ta' dik il-lista. Fit-twettiq ta' ħidmietha, il-Kummissjoni se tagħti attenzjoni partikolari lill-koformulanti li potenzjalment jagħmlu ħsara li jintużaw fi prodotti għall-protezzjoni tal-pjanti li fihom il-glifosat. Il-lista tal-koformulanti inaċċettabbli se tiġi stabbilita fil-futur f'att separat, b'konformità mar-rekwiżiti proċedurali stabbiliti fl-Artikolu 27(2) tar-Regolament (KE) Nru 1107/2009.
            
         
               (11)
            
            
               Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Fis-seba' kolonna “dispożizzjonijiet speċifiċi” tar-ringiela 25 dwar il-glifosat fil-Parti A tal-Anness tar-Regolament ta' Implimentazzjoni (UE) Nru 540/2011, it-test jinbidel b'dan li ġej:
   “Jistgħu jiġu awtorizzati biss użi bħala erbiċida.
   Għall-implimentazzjoni tal-prinċipji uniformi kif imsemmija fl-Artikolu 29(6) tar-Regolament (KE) Nru 1107/2009, għandhom jitqiesu l-konklużjonijiet tar-rapport ta' rieżami dwar il-glifosat, u b'mod partikolari l-Appendiċijiet I u II tiegħu, kif emendat mill-Kumitat Permanenti dwar il-Pjanti, l-Annimali, l-Ikel u l-Għalf fis-27 ta' Ġunju 2016. F'din il-valutazzjoni ġenerali, l-Istati Membri:
   
               —
            
            
               iridu jagħtu attenzjoni partikolari għall-protezzjoni tal-ilma ta' taħt l-art f'żoni vulnerabbli, b'mod partikolari fir-rigward tal-użi mhux għall-uċuh tar-raba';
            
         
               —
            
            
               iridu jagħtu attenzjoni partikolari għar-riskji mill-użu f'positijiet speċifiċi msemmija fl-Artikolu 12(a) tad-Direttiva 2009/128/KE;
            
         
               —
            
            
               iridu jagħtu attenzjoni partikolari għall-użi ta' qabel il-ħsad bi prattiċi agrikoli tajbin.
            
         L-Istati Membri għandhom jiżguraw li l-prodotti għall-protezzjoni tal-pjanti li fihom il-glifosat ma jkunx fihom il-koformulant POE-tallowamine (Nru CAS 61791-26-2)”.
   Artikolu 2
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-1 ta' Awwissu 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 309, 24.11.2009, p. 1.
   
      (2)  Id-Direttiva tal-Kunsill 91/414/KEE tal-15 ta' Lulju 1991 li tikkonċerna t-tqegħid fis-suq ta' prodotti għall-protezzjoni tal-pjanti (ĠU L 230, 19.8.1991, p. 1).
   
      (3)  Id-Direttiva tal-Kummissjoni 2001/99/KE tal-20 ta' Novembru 2001 li temenda l-Anness I mad-Direttiva tal-Kunsill 91/414/KEE li tirrigwarda t-tqegħid fis-suq tal-prodotti għall-protezzjoni tal-pjanti li jinkludu l-glifosat u t-tifensulfuron-metil bħala sustanzi attivi (ĠU L 304, 21.11.2001, p. 14).
   
      (4)  Ir-Regolament ta' Implimentazzjoni tal-Kummissjoni (UE) Nru 540/2011 tal-25 ta' Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mal-lista ta' sustanzi attivi approvati (ĠU L 153, 11.6.2011, p. 1).
   
      (5)  EFSA Journal 2015; 13(11): 4303. Disponibbli onlajn fuq: www.efsa.europa.eu
   
      (6)  Id-Direttiva 2009/128/KE tal-Parlament Ewropew u tal-Kunsill tal-21 ta' Ottubru 2009 li tistabbilixxi qafas għal azzjoni Komunitarja biex jinkiseb użu sostenibbli tal-pestiċidi (ĠU L 309, 24.11.2009, p. 71).